Публикация на заявление за регистриране на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2019/C 371/10)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„CEREJA DO FUNDÃO“

ЕС №: PGI-PT-02478 — 22.11.2018

ЗНП () ЗГУ (х)

1. Наименование/наименования

„Cereja do Fundão“

2. Държава членка или трета държава

Португалия

3. Описание на селскостопанския продукт или храната

3.1. Вид продукт

Клас 1.6. Плодове, зеленчуци и зърнени храни, пресни или преработени

3.2. Описание на продукта, за който се отнася наименованието в точка 1

„Cereja do Fundão“ е плодът на черешовото дърво (Prunus avium L.), предназначен за прясна консумация. Той има следните характеристики:

— размер най-малко 24 mm,

— твърдост най-малко 60 Durofel,

— цвят между 2 и 6 съгласно скалата за оцветяване, разработена от CTIFL (Centre Technique Interprofessionnel des Fruits et Legumes),

— съдържание на разтворими твърди вещества най-малко 12 градуса по Брикс.

3.3. Фуражи (само за продукти от животински произход) и суровини (само за преработени продукти)

—

3.4. Специфични етапи на производството, които трябва да бъдат осъществени в определения географски район

Всички етапи на производството (отглеждане и събиране на реколтата).

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

На етикета на „Cereja do Fundão“ след названието на продукта трябва да фигурира текстът „Indicação Geográfica Protegida“ [Защитено географско указание] или съкращението „IGP“ [ЗГУ].

Етикетът трябва да включва логото на „Cereja do Fundão“, изобразено по-долу.

4. Кратко определение на географския район

Географският район на производство на „Cereja do Fundão“ обхваща община Fundão, кметствата Louriçal do Campo и Lardosa (община Castelo Branco) и кметствата Ferro и Peraboa (община Covilhã).

5. Връзка с географския район

Връзката между „Cereja do Fundão“ и географския район произтича от известността на продукта.

Благодарение на своите характеристики „Cereja do Fundão“ се радва на широка известност и реноме в Португалия и в чужбина и е придобила такова стопанско и икономическо значение и присъствие в местната кухня, че се е превърнала в един от главните отличителни знаци на района.

Черешите от Fundão, „вкусни — сладки и сочни, с наситен зрял аромат“ (The Guardian, 14.8.2007 г.), „с ярко червена обвивка, месести и изключително сладки“, „не могат да бъдат сбъркани“, а готвачът Виктор Собрал ги счита за „превъзходен национален продукт“ (Epicur, 8.5.2017 г.). Макар че череши се отглеждат в почти цялата страна, „най-известни са може би онези от Fundão“ (Broteria — популярна научна поредица, 1915 г.), а някои считат Fundão за „черешовата столица“ на Португалия (Paulo Moreira, Pão e Vinho [Хляб и вино], 2014 г.).

За това че португалският потребител специално отличава „Cereja do Fundão“, свидетелства фактът, че през 1941 г. в бюлетина на Junta Nacional das Frutas [Националния съвет по плодовете] цената на тези череши на пазара в Лисабон (където се продавали средно по 3 ескудо за килограм), е посочена отделно и е съпоставена с цената на другите череши, продавани на пазара.

През 2018 г. на „Cereja do Fundão“ е присъдена наградата Portugal Cinco Estrelas в категорията „национални продукти“. При присъждането на наградата въз основа на оценка на удовлетвореността на потребителите, направена чрез проучване на пазара, беше посочено, че „между планинските вериги Estrela и Gardunha се среща едно от най-вкусните национални лакомства — „Cereja do Fundão“. На техния сладък и свеж вкус се наслаждаваме не само като десертен плод, а и във вид на компоти, шоколади и черешови бонбони, сладкиши и ликьори.“

„Тези череши са прочути, привличат много хора и генерират милиони евро за местната икономика“ (Dinheiro Vivo, 4.6.2017 г.). „Cereja do Fundão“„стана обект на голям интерес, особено след като хората започнаха да я свързват с участието на португалския футболен отбор на Европейското първенство, състояло се в Португалия през 2004 г.“ В рамките на едно десетилетие „местната икономика, изградена около черешите, се удвои по размер и сега е на стойност приблизително 20 милиона евро годишно, като се основава на 2 000 ha черешови насаждения, даващи 7 000 тона череши, което представлява над 60 % от националното производство и осигурява 1500 работни места“. Името „Cereja do Fundão“ добавя стойност към продукта, поради което той може да се продава на по-висока цена въпреки ръста на произвежданите количества. Това обяснява защо средната цена също се удвои и понастоящем е около 3 евро за килограм“ (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor [Предприемачество: от теория към практика, от идея към бизнес, от технология към стойност], Imprensa da Universidade de Coimbra, трето издание, 2015).

Поради особеностите на географския район на производство „първите череши за сезона зреят по-рано отколкото в други райони и може лесно да се продават на цена от 30 до 50 евро за килограм, особено на пазарите за износ, където се реализират 10 % от продажбите“ (Pedro Manuel Saraiva, цитиран по-горе). „Когато започне сезонът на черешите“, Fundão е едно „от първите места в света, където има череши“, поради което цената за потребителя е толкова висока „когато се появят за пръв път и започне техният износ“. В края на април 2014 г. „Cereja do Fundão“ се продаваше на пазара в Хелзинки за 62 евро за килограм (Vida Rural, 26.5.2015 г.).

„Cereja do Fundão“ може да се консумира прясна или като съставна част на сладкиши, и в готварството, където се използва в различни блюда и рецепти. „Cereja do Fundão“ е един от най-използваемите кулинарни продукти на Португалия и позволява да дадете пълна свобода на въображението си“; той се използва за производството на такива продукти като торта „Cereja do Fundão“ и занаятчийски сладолед „Cereja do Fundão“ (Público, 14.6.2013 г.). Освен това „Cereja do Fundão“ е възхвалявана от различни главни готвачи, както е видно от интервюто с носителя на звезди „Мишлен“, главния готвач José Avillez (Jornal de Negócios, 20.2.2018 г.) и от публикуваната през 2017 г. книга Prato do Dia [Ястие на деня], която е сборник с рецепти, представени от главната готвачка Filipa Gomes в нейното предаване за готварство по телевизионния канал 24Kitchen.

„Cereja do Fundão“ е в основата на голям брой кулинарни събития. На регионално равнище „Cereja do Fundão“„привлича около 135 000 туристи годишно“ (Expresso, 19.2.2018 г.), особено за такива събития като Festa da Cereja do Fundão [фестивал на черешите от Fundão], който предлага възможност да се опитат не само тези череши, но и голям брой продукти, направени от тях, и да се участва в културни и туристически мероприятия, свързани с тяхното производство (помощ при бране на черешите, разходки из черешовите градини, осиновяване на черешово дърво и др.) и кулинарния фестивал Fundão, Aqui Come-se Bem — Sabores da Cereja [Добра храна във Fundão — черешови вкусове], който се провежда ежегодно от 2004 г. насам. Съществуват и национални събития като например Rota Gastronómica da Cereja do Fundão [Гастрономически маршрут „Cereja do Fundão“], който от 2013 г. насам се провежда ежегодно в Лисабон и в Порто с участието на главни готвачи, които предлагат различни блюда с използване на „Cereja do Fundão“ като съставка.

Препратка към публикуваната спецификация на продукта

(член 6, параграф 1, втора алинея от настоящия регламент)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) ОВ L 343, 14.12.2012 г., стр. 1.